CELEX: 52012PC0618
Language: sk
Date: 2012-10-19
Title: Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/014 RO/Nokia, Rumunsko)

|
			
		
		
		52012PC0618
		
			Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/014 RO/Nokia, Rumunsko) /* COM/2012/0618 final */
			
				
		
		
			
			   	DÔVODOVÁ SPRÁVA
Bod 28 medziinštitucionálnej dohody zo 17.
mája 2006 medzi Európskym parlamentom, Radou a Komisiou o rozpočtovej
disciplíne a riadnom finančnom hospodárení[1] umožňuje uvoľnenie prostriedkov z
Európskeho fondu na prispôsobenie sa globalizácii (EGF) prostredníctvom
nástroja flexibility s ročným stropom 500 miliónov EUR nad rámec
príslušných okruhov finančného rámca.
Pravidlá, ktoré sa uplatňujú na
finančné príspevky z fondu EGF, sú stanovené v nariadení
Európskeho parlamentu a Rady (ES) č. 1927/2006
z 20. decembra 2006, ktorým sa zriaďuje Európsky fond
na prispôsobenie sa globalizácii[2].
Rumunsko predložilo 22. decembra 2011
žiadosť EGF/2011/014 RO/Nokia o finančný príspevok z EGF po
prepúšťaní v spoločnosti SC Nokia Romania SRL a u jedného
dodávateľa v Rumunsku.
Po dôkladnom preskúmaní tejto žiadosti Komisia
v súlade s článkom 10 nariadenia (ES) č. 1927/2006 dospela k
záveru, že sú splnené podmienky na poskytnutie finančného príspevku
podľa tohto nariadenia.
ZHRNUTIE ŽIADOSTI A ANALÝZA
 Základné údaje: ||   
 Referenčné č. EGF || EGF/2011/014 
 Členský štát || Rumunsko 
 Článok 2 || písm. a) 
 Hlavný podnik || SC Nokia Romania SRL 
 Dodávatelia a výrobcovia, ktorí sú odberateľmi hlavného podniku || 1 
 Referenčné obdobie || 21. 8. 2011 – 21. 12. 2011 
 Začiatok poskytovania personalizovaných služieb || 8. 12. 2011 
 Dátum uplatňovania || 22. 12. 2011 
 Počet pracovníkov prepustených počas referenčného obdobia || 1 904 
 Počet pracovníkov prepustených pred referenčným obdobím a po ňom || 0 
 Celkový počet oprávnených prepustených pracovníkov || 1 904 
 Prepustení pracovníci, ktorí sa pravdepodobne zúčastnia na týchto opatreniach || 1 416 
 Výdavky na personalizované služby (v EUR) || 4 346 200 
 Výdavky na poskytovanie podpory z fondu EGF[3] (v EUR) || 181 000 
 Výdavky na poskytovanie podpory z fondu EGF (v %) || 4,00 
 Celkový rozpočet (v EUR) || 4 527 200 
 Príspevok z fondu EGF (65 %) (v EUR) || 2 942 680 
1.           Žiadosť bola Komisii
predložená 22. decembra 2011 a do 22. augusta 2012 bola doplnená o
dodatočné informácie.
2.           Žiadosť spĺňa
podmienky na poskytnutie prostriedkov z EGF stanovené v článku 2
písm. a) nariadenia (ES) č. 1927/2006 a bola predložená v lehote 10
týždňov stanovenej v článku 5 uvedeného nariadenia.
Súvislosť medzi prepúšťaním a
významnými zmenami v štruktúre svetového obchodu v dôsledku globalizácie
3.           Na účely
preukázania súvislosti medzi prepúšťaním a veľkými
štrukturálnymi zmenami v usporiadaní svetového obchodu spôsobenými
globalizáciou Rumunsko objasňuje, že ostatných niekoľko rokov
pretrváva v Európe všeobecný trend, že sa sektor IT sťahuje do Ázie.
V reakcii na výzvy trhov ústredie korporácie Nokia vo Fínsku
vypracovalo stratégiu, v rámci ktorej sa jej miesta výroby presunú čo
najbližšie k trhom[4].
4.           Prvotným dôvodom
prepúšťania je presun funkcií v rámci sektora do tretích krajín mimo
Európy. Montáž mobilných telefónov, ktorá sa predtým vykonávala v mestách Kluž
a Salo[5],
bola premiestnená do Ázie (Čína, Južná Kórea, India a Vietnam,
kde je nový závod Nokie vo výstavbe). Výroba súčiastok a výroba
subdodávateľov už bola presunutá mimo Európy. Po smerovaní, ktorým sa
vydala výroba, sa presunuli aj oblasti navrhovania a vývoja výrobkov, resp. sa
presúvajú.
5.           Zo štatistiky obchodu Nokia
Corporation vyplýva[6],
že v rokoch 2010 a 2011 rástol čistý predaj v Číne,
Indii, Rusku a Brazílii, zatiaľ čo v Európe (okrem Nemecka)
zaznamenali väčšie trhy vrátane Spojeného kráľovstva
a Španielska pokles.
6.           Zo štatistiky[7] takisto
vyplýva, že rast predaja mobilných služieb a objemov zariadení z
hľadiska zemepisnej oblasti je podstatne vyšší v tzv. Veľkej
Číne s medziročnou zmenou na úrovni 13 % a Latinskej
Amerike na úrovni 21 % ako v Európe, v ktorej bola medziročná
zmena za obdobie rokov 2010/2011 – 2 %.
7.           Rumunské orgány citujú správu
Nokia Corporation za 4. štvrťrok roku 2011[8], v ktorej sú vyjadrené zámery
znížiť celosvetovo počet zamestnancov približne o 17 000 do
konca roka 2013 a plánuje sa otvorenie nového výrobného miesta blízko
Hanoja na severe Vietnamu.
8.           K dnešnému dňu bol
sektor s telefónmi predmetom niekoľkých žiadostí EGF, pričom
všetky z nich boli založené na globalizácii súvisiacej s trhom[9]. 
Dôkaz o počte prepustených
pracovníkov a splnenie kritérií článku 2 písm. a)
9.           Rumunsko predložilo túto
žiadosť podľa intervenčných kritérií článku 2 písm. a)
nariadenia (ES) č. 1927/2006, v ktorom sa vyžaduje prepustenie najmenej
500 pracovníkov v období štyroch mesiacov v jednom podniku v členskom
štáte vrátane pracovníkov prepustených u dodávateľov a nadväzujúcich
výrobcov.
10.         V žiadosti sa uvádza
1 809 prepustených pracovníkov v SR Nokia Romania SRL a 95 u jedného
dodávateľa počas štvormesačného referenčného obdobia od 21. augusta 2011
do 21. decembra 2011. Všetky uvedené údaje o 1 904 prepustených
pracovníkov sa vypočítali podľa článku 2 druhého odseku tretej
zarážky nariadenia (ES) č. 1927/2006. Komisii bolo od Rumunska
doručené potvrdenie o tom, že uvedené prepúšťanie sa medzitým v plnom
rozsahu uskutočnilo.
Vysvetlenie nepredvídateľnej povahy
tohto prepúšťania
11.         Rumunské orgány
objasňujú, že rozhodnutie o premiestnení výroby spoločnosti
Nokia a povaha prepúšťania nebola predvídaná, pretože
spoločnosť sa v období od roku 2006 do roku 2010 stabilne vyvíjala
a počet zamestnancov sa zvyšoval zo 102 v roku 2006 na
1 552 v roku 2010, pričom ďalších 800 osôb pracovalo na
základe pracovných zmlúv na dobu určitú. Finančné ukazovatele za
rovnaké obdobie, ktoré uvádzajú rumunské orgány na základe údajov
z Ministerstva verejných financií Rumunska[10],
naznačujú, že v uvedenom období rástol zisk približne
z 300 000 EUR v roku 2006 na 42,3 milióna EUR v roku 2010.
12.         Až 29. septembra 2011 fínska
spoločnosť v tlačovej správe oznámila, že v súlade so
stratégiou spoločnosti musí dôjsť k „úprave výrobnej kapacity
a zlepšeniu výrobných prevádzok tak, aby lepšie slúžili celosvetovej sieti
partnerov, zákazníkov a dodávateľov“[11]. Z prezentácie, ktorú uskutočnila
spoločnosť, vyplynulo, že toto rozhodnutie vedúce k prepusteniu
všetkých zamestnancov v meste Kluž bolo podnikovým rozhodnutím a bolo
súčasťou globálneho rozhodnutia o expanzii na rýchlo sa
rozvíjajúce trhy mimo Európskej únie.
Identifikácia prepúšťajúcich
podnikov a pracovníkov, ktorým je pomoc určená
13.         Žiadosť sa týka
1 904 prepustených pracovníkov, z ktorých 1 809 je
zo spoločnosti SC Nokia Romania SLR a ďalších 95 od jedného
dodávateľa, ktorým je SC Eurest SRL. Rumunsko odhaduje, že 1 416
pracovníkov bude chcieť využiť opatrenia EGF.
14.         Rozdelenie 1 416 pracovníkov,
ktorým je pomoc určená:
 Kategória || Počet || Percentuál-ny podiel 
 Muži || 439 || 31,00 
 Ženy || 977 || 69,00 
 Občania EÚ || 1 416 || 100,00 
 Občania nečlenských krajín EÚ || 0 || 0,00 
 Vo veku od 15 do 24 rokov || 330 || 23,31 
 Od 25 do 54 rokov || 1 034 || 73,02 
 Od 55 do 64 rokov || 52 || 3,67 
 Nad 64 rokov || 0 || 0,00 
15.         Rumunské orgány
v žiadosti uvádzajú, že medzi prepustenými pracovníkmi je päť
pracovníkov s dlhodobými zdravotnými problémami alebo postihnutím. 
16.         Rozdelenie podľa
profesijných kategórií:
 Kategória || Počet || Percentuál-ny podiel 
 Odborníci || 30 || 2,12 
 Technici a odborní pracovníci || 248 || 17,51 
 Administratívni pracovníci || 119 || 8,40 
 Prevádzkoví zamestnanci v službách a obchode || 6 || 0,42 
 Obsluha strojov a zariadení a montážni pracovníci || 963 || 68,01 
 Pomocní a nekvalifikovaní pracovníci || 50 || 3,53 
17.         V súlade
s článkom 7 nariadenia (ES) č. 1927/2006 Rumunsko
potvrdilo, že bola uplatnená politika rovnosti mužov a žien
a nediskriminácie a že bude aj naďalej uplatňovaná
počas rôznych etáp poskytovania podpory z fondu EGF a najmä v rámci
prístupu k nemu.
Opis príslušného územia a jeho
orgánov a zainteresovaných strán
18.         Hlavným regiónom,
ktorého sa dotýka rozhodnutie Nokia Corporation o premiestnení výroby
do Ázie, je metropolitná oblasť Kluž-Napoca a všeobecnejšie trh práce
župy Kluž na úrovni NUTS III. Kluž-Napoca v súčasnosti tvorí 49 %
pridanej hodnoty župy. Hlavné činnosti župného hospodárstva sa
sústreďujú v oblasti Kluž-Napoka: výroba, služby, obchod a stavebníctvo,
ako aj poľnohospodárske činnosti, pretože oblasť leží v
Transylvánskej kotline, v ktorej sú priaznivé podmienky na
poľnohospodárstvo. 
19.         Hlavným mestom župy Kluž je
samospráva Kluž-Napoca so 17 obcami a celkovým počtom 379 705
obyvateľov. Metropolitná oblasť Kluž-Napoca sa rozprestiera na území,
ktorého sa najviac dotklo rozhodnutie Nokia Corporation o premiestnení
výroby, pretože väčšina prepustených zamestnancov žije v správnej
metropolitnej oblasti.
20.         Podľa údajov uverejnených
Regionálnym riaditeľstvom štatistického úradu v Kluži (ku koncu roka
2008)[12]
civilné obyvateľstvo zamestnané v župe vrátane obyvateľov
metropolitnej oblasti je podľa celoštátnej klasifikácie CAEN (Clasificarea
activitatilor din economia nationala) rozdelené takto: poľnohospodárstvo,
lesníctvo a rybolov: 72 300 ľudí; priemysel: 76 000
ľudí; stavebníctvo: 29 500 ľudí; a maloobchod a
veľkoobchod: 52 100 ľudí.
21.         Hlavnou zainteresovanou
stranou je samospráva Kluž-Napoca. Centrum pre zmenu zamestnania „Od PRACOVNÉHO
MIESTA k inteligentnému PRACOVNÉMU MIESTU“ („From JOB to Smart JOB“), vytvorené
na pomoc prepusteným pracovníkom, sa zriadi v samospráve Kluž-Napoca,
pretože dopravná infraštruktúra do mesta a z mesta obsluhuje všetky lokality
postihnutej oblasti.
Očakávané účinky
prepúšťania na miestnu, regionálnu alebo celoštátnu zamestnanosť
22.         Podľa rumunských orgánov
obsahuje prieskum práce, ktorý uverejnilo Regionálne riaditeľstvo
štatistického úradu v Kluži[13],
údaje o tom, že v oblasti IT a komunikácií – v kategórii SC Nokia
Romania SRL (výroba komunikačných zariadení, t. j. NACE Revision 2 trieda
26.30) – bolo v roku 2008 5 700 pracovníkov, z ktorých 1 255
pracovalo v spoločnosti SC Nokia Romania SRL, t. j. 30 % všetkých
pracovníkov. V roku 2011 počet zamestnancov spoločnosti SC Nokia
Romania SRL dosiahol 1 956 osôb, čo je približne 40 % celkového
počtu pracujúceho obyvateľstva v tomto odbore v oblasti.
23.         Dokumentácia o hromadnom
prepúšťaní, ktorú predložila Nokia Corporation, obsahuje zoznam osôb,
ktoré majú byť prepustené, podľa jednotlivých oblastí: 694 osôb –
vidiecka oblasť metropolitnej oblasti Kluž-Napoca, 235 osôb – samospráva Kluž-Napoca;
212 osôb – samospráva Gherla; 386 osôb – samospráva Dej; a nakoniec 282 osôb
z iných žúp ako Kluž.
24.         Z toho vyplýva, že rozhodnutie
Nokia Corporation najviac postihuje župu Kluž, a najmä samotnú
metropolitnú oblasť Kluž-Napoca.
Koordinovaný balík personalizovaných
služieb, ktorý sa má financovať, a rozpis predpokladaných nákladov
naň vrátane jeho doplnenia o opatrenia financované zo štrukturálnych
fondov
25.         Všetky nasledujúce opatrenia
navrhované rumunskými orgánmi sa spájajú do koordinovaného balíka
personalizovaných služieb, ktorého cieľom je opätovné zaradenie
nezamestnaných pracovníkov do zamestnania:
–     
služby pred prepustením:
služby, ktoré sa majú poskytovať v rámci tohto opatrenia,
zahŕňajú predstavenie právnych ustanovení o ochrane
zamestnancov, predstavenie práv a povinností poistených osôb, predstavenie
výhod a príležitostí, ktoré poskytuje EGF, predstavenie služieb, ktoré sú
pracovníkom k dispozícii, predstavenie existujúcich voľných
pracovných miest, predstavenie akcií organizovaných na trhu práce na účely
zamestnanosti: veľtrhy práce, finančné stimuly, projekty financované
z ESF a Župnou agentúrou pre zamestnanosť (skratka AJOFM) v Kluži.
–     
registrácia pracovníkov
ako uchádzačov o zamestnanie v centre pre zmenu zamestnania „Od
PRACOVNÉHO MIESTA k inteligentnému PRACOVNÉMU MIESTU“: toto opatrenie sa
vzťahuje na vyplnenie registračného formulára na identifikovanie
potrieb osôb, overenie štatútu zamestnancov a vytvorenie vývojového
diagramu v rámci činností centra, osobného stavu zamestnancov v čase
registrácie v centre.
Plán práce obsahuje: určenie úvodného profilu
zamestnanca, vyplnenie registračného hárka, vypracovanie navrhovaného
smerovania, rozhodnutie o činnostiach centra, ktoré sa majú
pokryť, dohodnutie sa o želaných výsledkoch vrátane záverečnej
situácie zamestnanca. Cieľom je dosiahnuť pozitívny postoj voči
spoločnosti, jeho povedomie o sebaúcte a želanie nájsť si inú prácu,
čo povedie k úspechu v získaní nového pracovného miesta pomocou
činností, ktoré vykoná.
–     
Informácie, poradenstvo a usmernenia
v oblasti voľby povolania: táto
činnosť sa zakladá na zásade osobného rozvoja a zahŕňa
povzbudzovanie k samostatnosti a zvyšovanie úrovne motivácie osoby
v kríze. Pozostáva z vypracovania individuálnych akčných plánov
alebo schémy poradenstva pre každého jednotlivca a určenie vývojového
diagramu v rámci centra s informáciami pre jednotlivca o trhu
práce, právnych predpisoch a príležitostiach odbornej prípravy,
príležitostiach zamestnania; kariérne poradenstvo: identifikácia účelov,
psychologické hodnotenie, informovanie ľudí v oblasti rozhodovania
o pracovnom živote, určenie potenciálnych možností výberu, výber
najlepších riešení; predstavenie postupov a techník na identifikovanie
pracovnej pozície; predstavenie spôsobov prístupu k potenciálnemu
zamestnávateľovi; predstavenie spôsobov správania pred pracovným pohovorom
a po ňom; odporúčania týkajúce sa iných činností centra: programov
odbornej prípravy, konzultácií a asistencie pri rozbiehaní nezávislej
činnosti alebo na začiatku podnikania. 
–     
Príspevky na mobilitu:
budú sa poskytovať tým, ktorí si dokázali otvoriť vlastný podnik
alebo získať pracovné miesto, pričom nové miesto výkonu práce je
vzdialené viac ako 50 km od miesta ich trvalého pobytu. Tento príspevok sa
vypláca pracovníkovi jednorazovo po predložení potrebných dokladov.
–     
Príspevky na dopravu: pozostávajú
z preplácania výdavkov vzniknutých v prípade, že je potrebné, aby
pracovník cestoval na účel zúčastnenia sa na činnostiach
vykonávaných centrom a počas aktívneho hľadania si zamestnania.
–     
Príspevky na hľadanie zamestnania: táto služba pozostáva zo sumy poskytnutej pracovníkom, ktorí sú
zapojení najmenej v dvoch činnostiach v centre,
zúčastňujú sa na výberoch organizovaných zamestnávateľom na
účely náboru a vypracúvajú záložné plány v prípade neúspešného
pracovného pohovoru.
–     
Odborná príprava: táto
činnosť bude zahŕňať registrovanie na kurz na základe
získaného poradenstva o voľbe povolania; vytvorenie kurzovej skupiny
(minimálne 7, maximálne 28 osôb v skupine); využívanie činnosti kurzu
odbornej prípravy; činnosti týkajúce sa monitorovania a koordinácie
kurzov (čiastočné testovanie), šesťmesačné monitorovanie
a nadväzujúce činnosti účastníka kurzu.
–     
Príspevky na pracovnú stáž: táto služba pozostáva z príspevku na účasť na
pracovnej stáži trvajúcej dva až štyri týždne, ktorú organizujú potenciálni
budúci zamestnávatelia. Tieto pracovné stáže budú organizované konkrétne pre pracovníkov,
ktorí pracovali v spoločnosti Nokia na podobných pozíciách, ale
ktorým chýbajú konkrétne praktické zručnosti alebo skúsenosti.
–     
Finančná pomoc na certifikáciu programu
odbornej prípravy: po úspešnom absolvovaní kurzu sa má
v zákonnej lehote vydať osvedčenie o získaných
zručnostiach. Bude sa udeľovať finančná pomoc
účastníkom, ktorí úspešne absolvovali kurzy certifikovaním kurzov programu
odborného vzdelávania.
–     
Podpora podnikania: prostredníctvom
poradenstva a finančnej pomoci na začatie nezávislej
činnosti alebo rozbehnutie podniku je navrhnutý nasledujúci súbor
činností: vytvorenie pracovných skupín podľa identifikovaných
charakteristík a potrieb: skupiny pre nezávislú činnosť
(oprávnené samostatne zárobkovo činné osoby, jednotlivé podniky, rodinné
združenia), skupiny na začatie podnikania; individuálne poradenstvo –
najmä odborná pomoc pri zakladaní spoločnosti, predstavenie súvisiaceho
právneho pozadia, príprava zakladateľskej listiny a stanov,
určenie predmetu činnosti, registrácia právnickej osoby alebo
fyzickej osoby, uzatváranie zmlúv, legalizácia dokladov; vypracovanie
podnikateľského plánu, skupinová podnikateľská príprava: moduly
o technikách manažmentu, marketingu a predaja, o otázkach
v oblasti právnych predpisov, evidencie a základného vedenia
účtovníctva; prípadové štúdie: podnikateľské príklady v rôznych
oblastiach činnosti, etapy začatia a rozvoja, činnosti
monitorovania.
–     
Finančná pomoc na začatie nezávislých
činností: pozostáva z finančnej pomoci
na začatie nezávislej činnosti alebo podniku. Táto suma vo výške
približne 1 800 EUR na osobu bude potrebná na nákup vybavenia potrebného
na začatie nezávislej činnosti alebo nového podniku (t. j. takzvaný
„štartovací balík“, ktorý je v čase začatia novej činnosti
veľmi dôležitý).
–     
Odborné vedenie a podpora po prijatí do
zamestnania: cieľom tejto služby je
zjednodušiť začlenenie a adaptáciu na podmienky nového
zamestnania. Činnosti sa budú vykonávať najviac šesť mesiacov
a budú prispôsobené novozamestnaným pracovníkom.
–     
Finančná pomoc pre osoby s deťmi: personalizovaná finančná podpora bude poskytnutá pracovníkom,
ktorí sú samoživiteľmi v rodinách s jedným rodičom
s deťmi, a takisto pracovníkom, ktorí majú deti, na ktoré nemôžu
dohliadať počas činností v rámci projektu vrátane
pracovných pohovorov. Účelom tejto pomoci je poskytnúť pracovníkom
možnosť platiť za služby súkromných materských škôl alebo služby
opatrovateliek, ktoré sa starajú o deti počas činností rodičov
v centre. Táto personalizovaná pomoc bude zahŕňať uzavretie
zmluvy o poskytovaní služieb s materskými školami alebo
špecializovanými firmami. Počas prechodného obdobia sa budú pracovníkom,
ktorým bude poskytovaná pomoc, vydávať poukážky, ktoré pracovníci poskytnú
dodávateľom ochotným poskytnúť pracovníkom služby, ktoré potrebujú.
Poukážky dodávateľovi preplatí centrum.
26.         Výdavky na čerpanie
prostriedkov z EGF, ktoré sú uvedené v žiadosti podľa článku 3
nariadenia (ES) č. 1927/2006, sa vzťahujú na prípravné, riadiace a
kontrolné činnosti, ako aj na informácie a propagáciu. 
27.         Personalizované služby, ktoré
predložili rumunské orgány, sú aktívnymi opatreniami trhu práce v rámci
oprávnených činností vymedzených v článku 3 nariadenia (ES) č. 1927/2006.
Rumunské orgány odhadujú celkové náklady na 4 527 200 EUR,
pričom výdavky na personalizované služby predstavujú
4 346 200 EUR a výdavky na poskytovanie podpory
z fondu EGF 181 000 EUR (4,00 % z celkovej sumy).
Celková výška príspevku požadovaného z fondu EGF je
2 942 680 EUR (65 % celkových nákladov).
 Opatrenia || Odhadovaný počet pracovníkov, ktorým je pomoc určená || Odhadované náklady na prísluš-ného pracovníka (v EUR) || Celkové náklady (EGF a vnútroštátne spolufinanco-vanie) (v EUR) 
 Personalizované služby (prvý odsek článku 3 nariadenia (ES) č. 1927/2006) 
 Služby pred prepustením || 1 416 || 120 || 169 920 
 Registrácia pracovníkov || 1 416 || 10 || 14 160 
 Informácie, poradenstvo a usmernenia v oblasti voľby povolania || 1 416 || 1 100 || 1 557 600 
 Príspevok na mobilitu || 40 || 580 || 23 200 
 Príspevky na dopravu || 1 000 || 100 || 100 000 
 Príspevky na hľadanie zamestnania || 800 || 200 || 160 000 
 Odborná príprava || 1 000 || 800 || 800 000 
 Príspevky na pracovnú stáž || 150 || 1 000 || 150 000 
 Finančná pomoc na certifikáciu programu odbornej prípravy || 850 || 200 || 170 000 
 Podpora podnikania || 150 || 700 || 105 000 
 Finančná pomoc na začatie nezávislých činností || 150 || 1 800 || 270 000 
 Odborné vedenie a podpora po prijatí do zamestnania || 1 416 || 520 || 736 320 
 Finančná pomoc pre osoby s deťmi || 150 || 600 || 90 000 
 Medzisúčet – personalizované služby ||   || 4 346 200 
 Výdavky na podporu z fondu EGF (článok 3 tretí odsek nariadenia (ES) č. 1927/2006) 
 Prípravné činnosti ||   || 131 000 
 Riadenie ||   || 15 000 
 Informácie a propagácia ||   || 20 000 
 Kontrolné činnosti ||   || 15 000 
 Medzisúčet – výdavky na vykonávanie fondu EGF ||   || 181 000 
 Odhadované náklady spolu ||   || 4 527 200 
 Príspevok z EGF (65 % celkových nákladov) ||   || 2 942 680 
28.         Rumunsko potvrdzuje, že
opísané opatrenia dopĺňajú opatrenia financované
zo štrukturálnych fondov a že sú prijaté náležité opatrenia
zabraňujúce dvojitému financovaniu s inými nástrojmi EÚ. 
29.         Rumunské orgány podpísali
rámcový protokol, ktorý umožňuje krížovú kontrolu databáz Ministerstva
práce, rodiny a sociálneho zabezpečenia, Riadiaceho orgánu
Odvetvového operačného programu „Rozvoj ľudských zdrojov“ (Sectoral
Operational Programme ''Human Resources Development, SOPHRD) spolufinancovaného
z ESF, ako aj Národnej agentúry pre zamestnanosť, aby sa zabránilo
dvojitému financovaniu činností v rámci ESF a EGF. Povinnosti
zamestnávateľa, pokiaľ ide o hromadné prepúšťanie a príslušné
činnosti, sa takisto bude krížovo kontrolovať tak, aby boli
vylúčené s personalizovaného balíka poskytnutého s pomocou
spolufinancovania z EGF.
30.         Národná agentúra pre
zamestnanosť vypracovala procesné usmernenia na riadenie príspevkov
z EGF; sú určené pre pracovníkov riadiacich pomoc z EGF
a sú v súlade s riadením iného financovania z EÚ.
Dátum (dátumy), od ktorého (ktorých) sa
začali alebo sa plánujú začať personalizované služby pre
príslušných pracovníkov
31.         Rumunsko začalo
príslušným pracovníkom poskytovať personalizované služby zahrnuté do
koordinovaného balíka navrhnutého na spolufinancovanie z fondu EGF 8. decembra
2011. Tento dátum preto predstavuje začiatok obdobia oprávnenosti
na akúkoľvek pomoc, ktorú možno poskytnúť z EGF.
Postupy konzultácií so sociálnymi
partnermi
32.         Rumunské orgány oznámili, že
postupy konzultácie so sociálnymi partnermi o navrhovanom koordinovanom
balíku personalizovaných služieb zahŕňali dve stretnutia, ktoré sa
konali v októbri 2011. Jedno sa konalo v Kluži so zástupcami odborov,
organizácií zamestnávateľov a verejných inštitúcií a druhé
v ústredí riadiaceho orgánu, počas ktorého sa dohodlo zapojenie
sociálnych partnerov do procesu prípravy žiadosti na mobilizáciu EGF
v prípade Nokia na vnútroštátnej úrovni.
33.         Rumunské orgány potvrdili, že
požiadavky stanovené vo vnútroštátnych právnych predpisoch a v právnych
predpisoch EÚ, ktoré sa týkajú sa hromadného prepúšťania, boli splnené.
Informácie o opatreniach, ktoré sú
povinné podľa vnútroštátnych právnych predpisov alebo kolektívnych
zmlúv
34.         Pokiaľ ide o kritériá
uvedené v článku 6 nariadenia (ES) č. 1927/2006, rumunské orgány vo
svojej žiadosti:
·      potvrdili, že finančný príspevok z EGF nenahrádza opatrenia, za
ktoré sú na základe vnútroštátnych právnych predpisov alebo kolektívnych
zmlúv zodpovedné spoločnosti,
·      preukázali, že týmito opatreniami sa poskytuje podpora jednotlivým
pracovníkom a nemajú sa použiť na reštrukturalizáciu spoločností
alebo sektorov,
·      potvrdili, že na uvedené oprávnené činnosti sa neprijíma pomoc
z iných finančných nástrojov EÚ.
Systémy riadenia a kontroly 
35.         Rumunsko informovalo Komisiu,
že finančný príspevok bude spravovať Národná agentúra pre
zamestnanosť, ktorá je určená za vnútroštátny orgán zodpovedný za
spravovanie finančných prostriedkov poskytnutých Rumunsku prostredníctvom
EGF. V tomto zmysle sa prijalo rozhodnutie vlády č. 1086/2010, ktorým sa
ustanovuje inštitucionálny rámec na koordináciu a riadenie finančnej
pomoci poskytovanej Rumunsku z EGF.
36.         Rumunské orgány takisto
informovali Komisiu, že bola vypracovaná osobitná príručka postupov
osobitne na riadenie finančných prostriedkov poskytovaných Rumunsku
prostredníctvom EGF, ktorú schválil minister práce, rodiny a sociálneho
zabezpečenia. V príručke je opísaný spôsob, ktorým sa má
spravovať EGF, vzťahy medzi útvarmi a zodpovednosti rôznych
útvarov a zabezpečuje sa ním dodržiavanie všeobecných zásad
spravovania EGF, ako aj príslušného právneho rámca.
37.         Rumunsko informovalo Komisiu,
že rumunským zákonom č. 200/2010 bol v súlade s ustanoveniami
stanovenými v článku 62 nariadenia Rady (ES) č. 1083/2006
menovaný Orgán pre audit pri Rumunskom súde pre účtovníctvo ako audítorský
orgán pre EGF. 
Financovanie
38.         Na základe žiadosti Rumunska
je navrhovaný príspevok z fondu EGF na koordinovaný balík
personalizovaných služieb (vrátane výdavkov na poskytnutie podpory z EGF)
2 942 680 EUR, čo predstavuje 65 % celkových nákladov.
Výška prostriedkov, ktoré Komisia v rámci fondu navrhuje prideliť,
vychádza z informácií poskytnutých Rumunskom.
39.         Vzhľadom na maximálnu
možnú sumu finančného príspevku z fondu EGF podľa článku 10
ods. 1 nariadenia (ES) č. 1927/2006, ako aj vzhľadom na možnosti
prerozdelenia rozpočtových prostriedkov, Komisia navrhuje
uvoľniť z fondu EGF uvedenú celkovú sumu, ktorá sa pridelí
v rámci okruhu 1a finančného rámca.
40.         Pri tejto navrhnutej výške
finančného príspevku zostane viac ako 25 % maximálnej ročnej
sumy vyčlenenej pre EGF k dispozícii na pridelenie počas posledných
štyroch mesiacov roka, ako sa vyžaduje v článku 12 ods. 6 nariadenia (ES)
č. 1927/2006.
41.         Komisia predložením tohto
návrhu na uvoľnenie prostriedkov z fondu EGF začína zjednodušený
postup trialógu v súlade s bodom 28 medziinštitucionálnej dohody zo 17.
mája 2006, aby sa v rámci obidvoch zložiek rozpočtového orgánu dosiahla dohoda
o potrebe použiť fond EGF a o požadovanej sume. Komisia vyzýva tú
z dvoch zložiek rozpočtového orgánu, ktorá na príslušnej politickej
úrovni dosiahne dohodu o návrhu na uvoľnenie prostriedkov ako prvá,
aby o svojich zámeroch informovala druhú zložku rozpočtového orgánu
a Komisiu. V prípade nesúhlasu jednej z dvoch zložiek
rozpočtového orgánu sa zvolá oficiálne zasadnutie trialógu.
42.         Komisia v súlade
s bodom 28 medziinštitucionálnej dohody zo 17. mája 2006 samostatne
predkladá žiadosť o prevod s cieľom zahrnúť do
rozpočtu na rok 2012 osobitné viazané rozpočtové prostriedky.
Zdroj platobných rozpočtových
prostriedkov 
43.         Výška platobných
rozpočtových prostriedkov pôvodne vyčlenených v rozpočtovom
riadku 04 05 01 v roku 2012 bude vyčerpaná v plnej miere po prijatí
doteraz predložených návrhov na uvoľnenie prostriedkov z EGF zo
strany obidvoch zložiek rozpočtového orgánu, a preto nebude
dostatočná na krytie sumy potrebnej na túto žiadosť. Bude sa
žiadať o posilnenie platobných rozpočtových prostriedkov
rozpočtovej položky EGF buď prevodom v prípade, že je možné
identifikovať zdroj dostupných rozpočtových prostriedkov, alebo
zmenou a doplnením rozpočtu. Prostriedky z tejto
rozpočtovej položky sa použijú na úhradu sumy 2 942 680 EUR
potrebnej v súvislosti s predloženou žiadosťou.
Návrh
ROZHODNUTIE EURÓPSKEHO PARLAMENTU A RADY
o mobilizácii Európskeho fondu na
prispôsobenie sa globalizácii podľa bodu 28 medziinštitucionálnej dohody
zo 17. mája 2006 medzi Európskym parlamentom, Radou a Komisiou o
rozpočtovej disciplíne a riadnom finančnom hospodárení (žiadosť
EGF/2011/014 RO/Nokia, Rumunsko)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie,
so zreteľom na medziinštitucionálnu
dohodu zo 17. mája 2006 medzi Európskym parlamentom, Radou a Komisiou
o rozpočtovej disciplíne a riadnom finančnom hospodárení[14],
a najmä na jej bod 28,
so zreteľom na nariadenie Európskeho
parlamentu a Rady (ES) č. 1927/2006 z 20. decembra 2006, ktorým sa
zriaďuje Európsky fond na prispôsobenie sa globalizácii[15],
a najmä na jeho článok 12 ods. 3,
so zreteľom na návrh Európskej komisie[16],
keďže:
(1)       Európsky fond na
prispôsobenie sa globalizácii (ďalej len „EGF“) bol zriadený
s cieľom poskytovať doplňujúcu podporu pracovníkom
prepusteným v dôsledku významných zmien v štruktúre svetového obchodu
spôsobených globalizáciou a pomôcť im pri opätovnom začlenení sa
do trhu práce.
(2)       Rozsah pôsobnosti EGF bol
v prípade žiadostí predložených od 1. mája 2009 do
30. decembra 2011 rozšírený tak, aby bola zahrnutá podpora pracovníkov prepustených
v priamom dôsledku celosvetovej finančnej a hospodárskej krízy.
(3)       Medziinštitucionálna dohoda
zo 17. mája 2006 umožňuje uvoľnenie prostriedkov z EGF
v rámci ročného stropu vo výške 500 miliónov EUR.
(4)       Rumunsko podalo 22. decembra
2011 žiadosť o mobilizáciu prostriedkov z EGF v súvislosti
s prepúšťaním v podniku SC Nokia Romania SRL a u jedného
dodávateľa a do 22. augusta 2012 ju doplnilo
o dodatočné informácie. Táto žiadosť spĺňa požiadavky
na stanovenie finančných príspevkov podľa článku 10 nariadenia
(ES) č. 1927/2006. Komisia preto navrhuje uvoľniť
prostriedky vo výške 2 942 680 EUR.
(5)       Z EGF by sa preto mali
uvoľniť prostriedky s cieľom poskytnúť finančný
príspevok v súvislosti so žiadosťou Rumunska,
PRIJALI TOTO ROZHODNUTIE:
Článok 1
V rámci všeobecného rozpočtu Európskej
únie na rozpočtový rok 2012 sa mobilizuje Európsky fond na prispôsobenie
sa globalizácii (EGF) s cieľom
poskytnúť sumu vo výške 2 942 680 EUR vo forme viazaných a
platobných rozpočtových prostriedkov.
Článok 2
Toto rozhodnutie sa uverejní v Úradnom
vestníku Európskej únie.
V Bruseli
Za Európsky parlament                                 Za
Radu
predseda                                                        predseda
[1]               Ú. v. EÚ C 139,
14.6.2006, s. 1.
[2]               Ú. v. EÚ L
406, 30.12.2006, s. 1.
[3]               V súlade
s článkom 3 tretím odsekom nariadenia (ES) č. 1927/2006.
[4]               http://press.nokia.com/2011/09/29/nokia-continues-to-align-its-workforce-and-operations
[5]               EGF/2012/006 FI/Nokia Salo
[6]               http://www.nokia.com/global/about-nokia/investors/financials/reports/results---reports/
[7]               http://www.results.nokia.com/results/Nokia_results2011Q4e.pdf
[8]               http://press.nokia.com/2012/01/26/nokia-q4-2011-net-sales-eur-10-0-billion-non-ifrs-eps-eur-0-06-reported-eps-eur-0-29-nokia-2011-net-sales-eur-38-7-billion-non-ifrs-eps-eur-0-29-reported-eps-eur-0-31/
[9]               Pravidelné aktualizácie sú na tejto internetovej
stránke: http://ec.europa.eu/social/BlobServlet?docId=4558&langId=en
[10]             www.mfinante.ro
[11]             http://press.nokia.com/2011/09/29/nokia-continues-to-align-its-workforce-and-operations
[12]             http://www.cluj.insse.ro/cmscluj/rw/resource/2010r_struct_pop_sectcaen_t_3_29.htm?download=true
[13]             http://www.cluj.insse.ro/cmscluj/rw/pages/index.ro.do
[14]             Ú.
v. EÚ C 139, 14.6.2006, s. 1.
[15]             Ú. v. EÚ
L 406, 30.12.2006, s. 1.
[16]             Ú. v. EÚ C [...], [...], s. [...].